**Արձանագրություն**

**10. 10. 2024թ. ք. Բերդ**

Սույն թվականի հոկտեմբերի 10-ին՝ ժամը 11:00-ին, ՀՀ Տավուշի մարզի Բերդ համայնքի Նավուր բնակավայրի  վարչական կենտրոնի շենքում կայացավ «Հայնախագիծ» ԲԲԸ-ի ներկայացրած՝ Բերդ համայնքի Նավուր բնակավայրում 144 աշակերտի համար նախատեսված  կրթահամալիր կառուցելու նախագծի վերաբերյալ հանրային լսում՝ «Շրջակա միջավայրի վրա ազդեցության գնահատման և փորձաքննության մասին» ՀՀ օրենքի /21.06.2014թ. ՀՕ-110-Ն/ 12-րդ, 13-րդ հոդվածների, 16-րդ հոդվածի և ՀՀ կառավարության 2015թ. նոյեմբերի 19-ի «Հանրային ծանուցման և քննարկումների իրականացման կարգը սահմանելու մասին» թիվ 1325-Ն որոշմամբ սահմանված կարգով:

**Օրակարգ**

ՀՀ Տավուշի մարզի Բերդ համայնքի Նավուր բնակավայրում 144 աշակերտի համար նախատեսված  կրթահամալիր կառուցելու վերաբերյալ հանրային լսում:

**Հանրային լսմանը ներկա էին.**

* Բերդ համայնքի ղեկավարի տեղակալը
* «Հայնախագիծ» ԲԲԸ-ի առաջին փոխտնօրենը
* Բերդ համայնքի ավագանու անդամներից մեկը
* Բերդ համայնքի Նավուր բնակավայրի վարչական ղեկավարը
* «Հայփոստ 4209»-ի ղեկավարը
* «Նավուրի մանկապարտեզ» ՀՈԱԿ-ի աշխատակիցները
* Նավուրի միջն. դպրոցի աշխատակիցները
* Նավուրի գրադարանի աշխատակիցը
* Նավուրի ցերեկային աշխատակիցը
* վարչական կենտրոնի աշխատակիցները
* Նավուրի բնակիչներ

**Ելույթ ունեցան.**

Բացման խոսքով հանդես եկավ Բերդ համայնքի ղեկավարի տեղակալ, հանրային լսումների, քննարկումների կազմակերպման և անցկացման պատասխանատու Մհեր Պապյանը:

Նա մանրամասնորեն ներկայացրեց «Հայնախագիծ» ԲԲԸ-ի ծանուցումը՝ ուղղված Բերդ խոշորացված համայնքի ղեկավարին, այնուհետև նախաձեռնողի ծանուցումն ստանալուց հետո Բերդի համայնքապետարանի՝ «Շրջակա միջավայրի վրա ազդեցության գնահատման և փորձաքննության մասին» ՀՀ օրենքով սահմանված գործողությունները:

«Հայնախագիծ» ԲԲԸ-ի առաջին փոխտնօրեն Հայկազ Սողոմոնյանը հանգամանորեն նկարագրեց Նավուր բնակավայրում 144 աշակերտի համար նախատեսված  կրթահամալիր կառուցելու նախագիծը, նշեց աշխատանքների ժամկետները, ներկայացրեց այլ մանրամասներ առաջիկա գործունեության վերաբերյալ:

Հարցադրումներով հանդես եկան Բերդ համայնքի ավագանու անդամ Արամ Նիգոյանը, Բերդ համայնքի Նավուր բնակավայրի վարչական ղեկավար Մհեր Նիգոյանը, Նավուրի միջն. դպրոցի վարչատնտեսական մասի համակարգող Սերինե Միրզոյանը, Նավուրի միջն. դպրոցի 2-րդ դասարանի ծնող. խորհրդի նախագահ Լիանա Շաքարյանը:

Նրանք հետաքրքրվեցին կառուցվելիք կրթահամալիրի շենքային պայմաններին, շինարարական աշխատանքների ժամկետներին, մասնաշենքերի քանդման գործընթացին, դպրոցի ներկայիս ֆուտբոլի մարզադաշտի, տարածքի ծառերի ճակատագրին և աշխատանքներին առնչվող այլ հարցերով:

«Հայնախագիծ» ԲԲԸ-ի առաջին փոխտնօրեն Հայկազ Սողոմոնյանը ներկաների բարձրաձայնած բոլոր հարցերին տվեց սպառիչ պատասխաններ:

Բերդ համայնքի ավագանու անդամ Արամ Նիգոյանը նշեց, որ առարկություններ ունի գործող դպրոցի բոլոր մասնաշենքերի, հատկապես՝ մեկհարկանի մասնաշենքերի քանդման վերաբերյալ:

Նրա համոզմամբ՝ մասնաշենքերի քանդման հետևանքով բնապահպանական խնդիրներ են առաջանալու, լրացուցիչ գումար և ժամանակ է ծախսվելու, սակայն որպես Նավուրի բնակիչ և ավագանու անդամ՝ կողմ է նախագծին, որպեսզի կրթահամալիրի կառուցումը չհետաձգվի:

Հանրային լսման մասնակիցները հավանության արժանացրին «Հայնախագիծ» ԲԲԸ-ի ներկայացրած՝ Բերդ համայնքի Նավուր բնակավայրում 144 աշակերտի համար նախատեսված  կրթահամալիր կառուցելու նախագիծը:

Վարող՝ Մհեր Պապյան/Բերդ համայնքի ղեկավարի տեղակալ/

Արձանագրող՝ Աննա Նավասարդյան /Քարտուղարության, քաղաքացիների սպասարկման և անձնակազմի կառավարման բաժնի պետ/